Има и още, малко по-лесни въпроси: какви са например шансовете на нашия герой за медал? Трудно е да се каже – 1500 метра е непредвидима дисциплина. На квалификациите Лопез се класира, завършвайки трети, въпреки че бяга с изкълчен глезен. Потенциалът му е огромен: има и сила, и издръжливост, и стратегическо мислене, макар че все още му липсва техника. В тази дистанция всичко е възможно при идеално стечение на обстоятелствата, но в същото време нищо не е гарантирано. Знам обаче с абсолютна сигурност едно нещо: ако Лопез стигне до финалите, неговите три ангела, независимо дали все още са живи или не, ще го гледат от някъде с усмивка. И когато влезне, лек като вятър, в последната обиколка и те, и ние, и дори Бог, независимо от кой отбор е, ще се изправим обезумели на крака и ще викаме с цяло гърло: “Тичай, Лопепе! Тичай!”